**МЕНІҢ СҮЙІКТІ МАМАНДЫҒЫМ ЖӘНЕ ИННОВАЦИЯЛЫҚ ӘДІС-ТӘСІЛДЕРІМ**

Ахметова Нургуль Темирбаевна, директордың оқу ісі жөніндегі орынбасары

Ақтөбе көпсалалы АГУ Тарлан колледжі

Мамандық таңдау – өмірдің ең қиын, әрі ең маңызды шешімдерінің бірі. Мамандық таңдау – сені үлкен өмірге жетелейтін көптеген баспалдақтардың алғашқысы. Дұрыс таңдалған мамандық – болашақтағы бақытты өміріңнің кепілі.

Бүгінде мен де мамандық таңдауда қателеспегеніме көзім жетті. «Неге Философ?» деп айтатын шығарсыздар. Себебі, «Философия» пәнінің  оқытылуы  студенттерді парасаттылыққа және  эстетикалық талғам  қалыптастыруға  тәрбиелейді. Ең маңыздысы жастар философия  тарихымен таныса отырып, ғасырлар  бойы жинақталған  рухани байлықты игереді, сол арқылы адам бойындағы  қасиеттерге, тұлғаның қалыптасуы,  бостандыққа ұмтылуы, қоғамдық  қатынастар  мен үйлесімділіктің   мәнін түсіндіретін  заңдылықтарға  баға  береді. Адам мен табиғат, адам    мен  қоғам  арасындағы байланыстар, қазіргі заманғы ауқымды тауқыметтер, адамзат мәдениеті мен жер бетіндегі тіршіліктің болашағы, жалпы   адамзаттық  игіліктердің тағдыры мен даму үрдісі  туралы өз пікірлерін қалыптастырады. Әлемде және  елімізде болып  жатқан  саяси-әлеуметтік өзгерістерге, ұлттық құндылықтарымызға баға бере отырып, философиялық  зерделік-логикалық,  жүйелі сыншыл тұжырымдардың  мәнін  түйсінеді. Философия да ұстаздың басты қаруы. Ұстаз – осындай әмбебаптылықты талап ететін күрделі мамандық.

Әрине, басқа да адамдардың басынан өткен жағдай, менің де басымнан өтті. Мәселен, көптеген мен үшін жақын адамдар, менің таңдауымды білгеннен соң, мені қанша рет ойымнан қайтарғысы келді. Әр адам мамандығын өз таңдауы және оған құрметпен қарауы керек.

Менің таңдаған мамандығым – Ұстаздық сала. Ұстаз ең алдымен, студент үшін білім нәрін құюшы ізгілік иесі, өмірлік тәжірибелерді үйретуші тәлімгер, адамгершілікке баулитын тәрбиеші психолог екені сөзсіз. Мақсатым – ұлт болашағына алаңдайтын ұлы тұлғалар тәрбиелеу. Міндетім – тәліммен қоса тәрбиені де қатар беру. Еңбек еткен ұстаздық жолымда қанша шәкіртке бағыт-бағдар бердім. Мамандықпен мақтану әсте әбестік емес. Өйткені, мұғалімнің қашанда рөлі шынайы, болмысы биік. Мен - ұстазбын. Ұлы қызметтің даңғылында адалдықтан аттаумауым керек. Осыны мәңгі есте сақтауым керек.

Ұстаз шындық пен әділдіктің қажымас жақтаушысы, қайратты күрескері болуы тиіс. Қай кезеңде де ұстаздықты ұлы мамандық деп санаған. Ұстазға ақ тәж киген патша да, ақ киізге көтерген хан да бас иіп, тағзым еткен. Адамзат баласының алғашқы ұстазы ежелгі грек философы Аристотель, ал екінші ұстаз әл-Фараби. Ұлы ғұлама ұстаздардың өмірі бізге өнеге. Ұстаздықтың ұлы үлгісін көрсеткен тұлғалар мен ұстаздарымның алдында басымды иіп алғысымды білдіремін.

Болашақта үлкен мамандық иесі болатынын армандамайтын бола болмайды. Мен арманыма қол жеткізіп ұстаз атандым. Қазіргі уақытта осы ұстаздық саланы ту етіп, жұмыс жасап жатқаныма 15 жылдай болды. Мамандығым өзіме қатты ұнайды. Біріншіден – өз мамандығымды сүйемін, сол мамандығымды сүю арқылы өз шәкірттерімнің жүрегіне жол тауып, оларды өз ісіме сүйсіндіре білдім. Бұл мұғалім үшін зор бақыт, үлкен қуаныш. Екіншіден – шеберлікпен, шығармашылықпен сабақ жүргізе отырып, шәкірттерімнің ынта-жігерін билеп, өз ерік-қалауымен білімге деген құштарлығын оятып, ұстаздардың ұлы қасиетін, шын мәнінде үлкен абырой, бедел, білім күшінің иегері екенін студент жүрегіне ұялаттым. Оқытушы студентке сабақ оқыту барысында, өзі де көп нәрсе үйренеді және білімін тереңдетуге мүмкіндік алады.

Шәкірттің білімі сапалы болса, онда ұстаз еңбегінің де жанғаны. Ұстаз – талантты шәкіртімен бақытты. Ұстазда бәрі де әдемі болуы керек: өзі, сөйлеген сөзі, киім-киісі. Ал ХХІ ғасырдың нағыз жаңашыл ұстазы қандай болмақ керек? Ол – өз кәсібінің майталманы, осы мақсатқа рухани күш-жігерін, парасат-қуатын салу керектігі айтпаса да түсінікті.

Бүгінгі ұстаз – инновациялық технологияларды пайдаланушы, әрі ізденуші, әрі өндіруші, әрі ғалым-зерттеуші. Мен өзімді осындай ұстаздар қатарындамын деп санаймын, өйткені мен – болашақтың бағбанымын!

«Білімді болу деген сөздің мағынасы – белгісіз нәрсені ашуға қабілетті болу», - деген Әл-Фарабидің сөзіне жүгінетін болсақ, ел ертеңі білім - ұрпақпен ғана өлшенбек. Қазіргі заман ағымына сай болашақ ұрпаққа саналы тәрбие, терең білім беру еліміздің басты мәселесі болып табылады. Яғни, сабағының жемісті болуы үшін үнемі ізденіс үстінде болып, жаңа бағдарламаны меңгере отырып қолдану әр ұстаздың парызы деп есептеймін.

Өзімнің педагогикалық жұмыс тәжірибемде Философия пәнім бойынша қолданатын инновациялық әдіс-тәсілдерімнен қысқаша баяндап өткім келеді.

Философияның  басқа ілімдерден  және  көзқарас  формаларынан айырмашылығы - аталған  мәселелер  туралы  нақтылы,  біржақты, абсолютті  ақиқат  деп  танитын  анықтамалар  жоқ. Дүниеге философиялық  көзқараспен  қарайтын  адам  ақиқатты  өзі іздеуі тиіс. Ал,  философия  тарихында жинақталған  білім  мен  тәжірибе нәтижелері тек  қана бағыт-бағдар  береді.

Сын тұрғысынан ойлау технологиясын философия сабағында қолдану ерекшелігі. Сын тұрғысынан ойлау - ақпаратты бағалау, талдау, қолдану аясына бағытталған интеллектуалды үдеріс болып табылады. Оның негізгі идеясы, жаңа игеріліп жатқан мәселе, тақырыпты жан-жақты талдап, саналы ұғына алу.

Сыни тұрғыдан ойлау технологиясын қолдануымен жүргізілген сабақтың жоғары деңгейде өтуінің алғы шарты оның қағидаларында, яғни, стратегияларында. Стратегия дегеніміз – философия, әдістемелік ұстаным. Философия сабағында сын тұрғысынан ойлау стратегияларының қолданылуына мысал ретінде бірнеше стратегияларға тоқталып өтейік:



**Инсерт (түртіп алу) жүйесі.**  Бұл тәсіл бойынша оқу материалы дайын күйінде беріледі, мәтінді оқып отырып оның бір жақ шетіне немесе кесте түрінде жазылады. Мұнда студенттерге аз таныс, қызықтыратын, энциклопедиялық сипаттағы, яғни құбылыстар туралы мәліметтер жинауға болады. Бұл тәсіл дәстүрлі оқытудағы «оқулықтан пәлен параграфты оқыңдар» деген тапсырмаға қарағанда тиімді.


Мысалы,мына философиялық ойларды инсерт жүйесі бойынша талдап көрейік. «Философияның негізгі мәселесін шешу жолындағы материализмге қарама-қарсы бағыт – идеализм (іdea – грек сөзі, -ой, идея). Дүниенің негізінде субстанция ретінде рухани болмыс жатыр, - деген қайсыбір дүниесезім мен дүние қабылдауды біз идеализм дейміз. Идеализм адам өмірінің рухани жағын бірінші орынға қояды. Бұл ағым қайсыбір белсенділік, шығармашылықтың қайнар көзі – рухта деген пікір айтады. Материя мойындалғанымен, ол енжар, болмыстың төменгі жаратылған түрі ретінде ғана қаралады. Идеализмнің қайнар көзі - сонау мифологиялық дәуірдің өзіне барып тіреледі. Өйткені, алғашқы қауымның шеңберінде өмір сүріп жатқан адам бүкіл Дүниедегі құбылыстарды адамға ұқсатып түсіндіреді – оларды жандандырады. Әрі қарай жүре келе, адамның абстрактылық ойлау дәрежесі жоғарылаған сайын, идеализмнің дүниеге келуіне толық жол ашылады».

|  |  |  |  |
| --- | --- | --- | --- |
| V  білемін | +  мен үшін жаңа | -  басқаша ойлаймын | «?»  түсінбедім, тереңірек білгім келеді |
| Философия | Материализм және идеализм | Материализм | Субстанция |

Кестеден көрініп тұрғандай, студенттің «Философия» ұғымы туралы ой-түйсігі бар, ал «материализм мен идеализм» ұғымдары студент үшін жаңа ұғым, ал бұл ұғымдарды айшықтай келе, ұғына келе, талдай келе, «материализм» ұғымына өзінше ізденіп, басқаша тұжырым жасауы мүмкін. Ал, субстанция ұғымын материализм мен идеализм ұғымдарымен өзара байланысын айшықтау туралы шешім қабылдауы мүмкін. Бұл әдіс арқылы студент өз зерттеуінің мақсатын айшықтап, бағыттап алды.

Венн диаграммасы – екі затты алып, олардың ерекшеліктері мен ұқсастықтарын салыстыру.

Мысалы, философияның зерттейтін негізгі мәселелері идеализм, материализм, дуализм ұғымдарын талдай келе, үш ұғымғада ортақ тұжырым ол «субстанция» деп алсақ, ал материализм мен дуализмге «болмыс», «субстанция», дуализм мен идеализм үшін «субстанция», «сана», материализм мен идеализм үшін ортақ тұжырым ол «субстанция» деп талдап көрсетуге болады.

****

Кубизм стратегиясы – кубик жасалынып, оның 6 қырына 6 түрлі тапсырма жазылады. Бұл стратегия кубиктің 6 жағына байланысты және соған орай берілетін тақырып немесе тапсырмаларға байланысты.

Мысалы, «Ежелгі үнді философиясы» тақырыбы бойынша кубтың алты жағына ежелгі үнді философиясының ортодоксальды 6 мектебін, яғни Веданта, Йога, Санкхья, Ньяя, Вайшешика, Миманса мектептерін тапсырма ретінде талдауға беруге болады. Ол үшін топ студенттерін алты топқа бөліп, әр топқа 6 мектепті беріп төмендегі тапсырмаларды орындауға уақыт беру керек. Бұл тәсіл білімгерлердің назарын оқылатын тақырыпқа аударуға, сабақ жоспарын жасауға мүмкіндік береді. Ол үшін «Кубизм» стратегиясы тақырыпты ашудың жолкөрсеткішін, алгоритімін пайдаланылады

1-қыр Сипаттаңыз


2-қыр Салыстырыңыз

3-қыр Ассоциация құрыңыз

4-қыр Талдау жасаңыз

5-қыр Ұсынысыңыз

6-қыр Дәлелдеңіз



Блум таксономиясы. Блум таксономиясы стратегиясын философия сабағында студенттің өз бетінше жұмыстарын ұйымдастырғанда қолданған өте тиімді. Топтағы әр студентке жеке-жеке тақырыптар беріп, семестр бойы тек сол бір тақырып аясында жұмыс атқарған жөн. Мысалы, Жаңа заман философиясы тақырыбы бойынша студент:1) 1-2 апталарда білу сатысында ақпараттар жинаумен, танысумен айналыса отырып, конспект, эссе, презентация дайындайды. 2) 3-4 апталарда түсіну сатысында жаңа заман философиясы бойынша глоссарий құрастырып, мазмұныны айшықтайды. 3) 5-7 апталарда қолдану сатысында жаңа заман философиясы бойынша тест сұрақтарын дайындайды. 4) 8-10 апталарда талдау сатысында ВОУД форматтағы тест тапсырмаларын, кейс, презентациялар дайцындайды. 5) 11-13 апталарда жинақтау сатысында әдіснамалық кесте дайындайды. Ол кесте СӨЖ жазу барасында қолданылған әдебиеттер негізінде құрастырылады. Немесе жаңа заман философиясының мазмұнына сәйкес кесте құрастыруға болады. 6) 14-15 апталарда бағалау сатысында студент 15 апта бойы атқарған жұмыстарын қорытындылай келе мақала, портфолио дайындайды.

Сын тұрғысынан ойлау технологиясын қолдану нәтижесінде жеке тұлғаның қабілеттері жандана түседі және білім прагдимасы қалыптасады.

CASE-STUDY ӘДІСІН (КЕЙС-СТАДИ) - қолдану тек оқытумен ғана шектелмейді, бұл әдіс зерттеу әдісі ретінде де белсенді қолданылады. Философия сабағында кейс амал-тәсілдері қолданылған сабақтарда топты төрт адамнан тұратын микротоптармен жұмыс істеу ұсынылады. Мысалы,

1-CASE-STUDY - Жаңа заман философиясының көрнекті өкілі Гольбах: “Басқа адамға тәуелді адам, енді адам санатына жатпайды. Өйткені, енді жерде ол өз болмысынан айырылған адам”, - деп есептейді.

1-CASE-STUDY тапсырмасы

- Сіз қалай ойлайсыз, тәуелділік өз болмысынан айырады ма?

- Тәуелділік ұғымын қалай талдар едіңіз?

- К. Гольбахтың жоғарыдағы тұжырымымен келісесізбе?

2-CASE-STUDY - Жаңа заман философы Давид Юм біздің білімдеріміз тәжіри белерден алынады деп есептейді. Ал, тәжірибенің қайнар көзі – түйсік. Сондықтан, біз шындыққа қол жеткізе алмаймыз. Д.Юмның концепцияларында реалды шындықтың ғылыми зерттеу объектісі ретінде кез-келген жағдаятқа шүбә келтіру тән.

2-CASE-STUDY тапсырмасы

Д.Юмның пікірімен келісесізбе?

Сіз қалай ойлайсыз тәжірибенің қайнар көзі түйсік пе?

Сіз қалай ойлайсыз тек түйсіну арқылы шындыққа қол жеткізуге болама?

Д.Юмның бұл тұжырымын агностиктік көзқарас деп атай аламызба?

“Агностик”, “Эмпирик”, “Сенсуалист” бағыттарын Д.Юмның тұжырымына негізделе отырып ролдік негізде талқылаңыздар.

Жоғарыда берілген кейстерге әр студенттің өз пікірін дәптерге түртіп алады да, оны сосын топ болып талқылап, шешім қабылдайды. Топ ішінде қабылданған шешімді басқа топтарға айтып, өзінің пікірін дәлелдеуге тырысады. Басқа топтарда айтылған пікірге өз көзқарастарын білдіреді.

***Қорыта айтқанда,*** философия сабағында кейс технологиясының ұтымдылығы төмендегідей:

* Студенттер өзара пікір таластыруға, өзінің пікірін дәлелді құруға дағдыланды;
* Топ ішінде белсенді тілдік қатынас орнады;
* Проблеманы өздігінен шешуге ұмтылды, шығармашылық жұмыстарды орындауға үйренді;
* Тапсырмада берілген сұрақтарға жауап іздеп, өзіндік пікір айтуға дағдыланды.

Қорыта айтқанда, аталмыш бағдарламаның мәні, баланың функционалды сауаттылығын қалыптастыру. Студент өзінің білім ордасында алған білімін өмірінде қажетке асыра білуі керек. «Білімді болу деген сөздің мағынасы – белгісіз нәрсені ашуға қабілетті болу», - деген Әл-Фарабидің сөзіне жүгінетін болсақ, ел ертеңі білім - ұрпақпен ғана өлшенбек. Қазіргі заман ағымына сай болашақ ұрпаққа саналы тәрбие, терең білім беру еліміздің басты мәселесі болып табылады. Яғни, сабағының жемісті болуы үшін үнемі ізденіс үстінде болып, жаңа бағдарламаны меңгере отырып қолдану әр ұстаздың парызы деп есептеймін. Менің де осындай биіктерден көрініп және аз мамандығымның қоғамға қажеттілігін сезіне отырып, мықты философ болу үшін барлық күш-жігерімді сарп етуге әзірмін.